Ուսումնական տարվա սկզբին` ուսումնական պլանս կազմելիս, ընտրել էի նաև խեցեգործություն: Կերամիկայից ու կավից Հայաստանի խորհրդանիշ նուռ և այլ բաներ պատրաստելով մյուսներին զարմացնելը, փաստորեն, շատ հեշտ էր: Հպարտ եմ, որ նուռը` վրան Հայաստան գրությամբ, հիմա տեղադրված է դպրոցի մուտքի մոտ գտնվող ցուցահանդեսում` որպես լավագույն աշխատանք: Սա նաև միջոց էր` մյուսների մոտ հետաքրքրություն առաջացնելու Հայաստանի վերաբերյալ. ստացվեց: Բոլորը հարցնում էին, թե ինչու նուռ, հետո արդեն Հայաստա՞ն, որտե՞ղ է Հայաստանը, ճանապարհներ կա՞ն Հայաստանում, մարդիկ բոլորը չադրաներո՞վ են դուրս գալիս տանից, կանայք իրավունքներ ունե՞ն Հայաստանում, մեքենա վարո՞ւմ են... Նման ծիծաղելի հարցեր շատ եմ ստացել, բայց իրենք էլ մեղավոր չեն. եթե չգիտեն երկրի մասին որևէ բան, բնականաբար, պետք է հարցնեն, որ իմանան, իրազեկ լինեն: